KOMMISSIONENS BESLUTNING af 28. februar 1996 om langsigtet national støtte til landbruget i Sveriges nordlige områder (Kun den svenske tekst er autentisk) (96/228/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Østrigs, Finlands og Sveriges tiltrædelse, særlig artikel 142, og

ud fra følgende betragtninger:

Med henblik på at tillade Sverige at yde langsigtet national støtte til opretholdelsen af landbrugsaktiviteterne i de nordlige områder bør disse områder fastlægges;

for at lette administrationen af ordningen bør områderne fastlægges på basis af kommunerne og de fire delområder, der er fastsat i den svenske ordning for landbrugsstøtte i de nordlige områder, som inden tiltrædelsen var de relevante administrative enheder i forbindelse med kontrol af overholdelse af fastsættelseskriterierne;

områderne bør omfatte landbrugsarealer nord for den 62. breddegrad og nogle tilstødende områder syd for denne breddegrad, hvor der gælder lignende klimatiske vilkår, som gør landbrugsaktiviteter særligt vanskelige; områderne bør fastlægges under hensyn til befolkningstætheden, landbrugsjordernes andel af det samlede areal og den andel af det samlede anvendte landbrugsareal (ULA), der anvendes til jordafgrøder bestemt til menneskeføde;

på basis af disse oplysninger fastlægges der ved denne beslutning for Sverige en liste over de administrative enheder i delområde 1, 2 A, 2 B og 3, der enten ligger nord for den 62. breddegrad eller støder op til denne breddegrad, og hvor der gælder lignende klimatiske vilkår, som gør landbrugsaktiviteter særligt vanskelige, som har en befolkningstæthed på 10 indbyggere pr. km2 og derunder, hvor det anvendte landareals andel af det samlede areal udgør mindre end 10 %, og hvor den andel af (ULA), der anvendes til jordafgrøder til menneskeføde udgør 20 % eller derunder; kommuner, der er indesluttet i disse områder, bør anføres på listen (højst to pr. område), selv om de ikke har samme kendetegn;

de således fastlagte nordlige områder udgør 509 442 ha ULA, hvad der svarer til 14 % af Sveriges samlede ULA;

på basis af de foreliggende nationale statistikker bør referenceperioden for både mængder og det samlede støttebeløb fastsættes til 1994 for komælk og bær og grøntsager og til 1993 for øvrige produkter;

af hensyn til overskueligheden bør produktionsmængden og støttebeløbet pr. produkt i nævnte år angives;

Sverige tilsendte den 11. maj 1995 Kommissionen en meddelelse om den planlagte støtteordning og har siden fremsendt yderligere oplysninger; efter denne ordning kan der ydes støtte til komælk, geder svin, æglæggere og bær og grøntsager; niveauet for den påtænkte støtte har til følge, at niveauet for den samlede støtte i referenceperioden ikke nås;

de påtænkte foranstaltninger kan tillades, fordi de opfylder betingelserne i tiltrædelsesaktens artikel 142, stk. 3; de tager således hensyn til størrelsen af den udligningsgodtgørelse, der er omhandlet i Rådets forordning (EØF) nr. 2328/91 (1), senest ændret ved forordning (EF) nr. 2387/95 (2), og til den landbrugsmiljøstøtte, der er omhandlet i Rådets forordning (EØF) nr. 2078/92 (3), ændret ved Kommissionens forordning (EF) nr. 2772/95 (4), der er fastsat for de nordlige områder, og som der af hensyn til overskueligheden bør henvises til; de skulle, hvis de ledsages af de fornødne foranstaltninger, hverken føre til en forhøjelse af den samlede støtte eller en forhøjelse af produktionen i forhold til produktionen i referenceperioden; en nedsættelse af støtten det følgende år i forhold til overskridelsen i forhold til produktionen i referenceperioden udgør et passende instrument;

det skal i den forbindelse bemærkes, at bortset fra komælk, for hvilken produktionen reguleres af den kvoteordning, der er fastsat i den fælles markedsordning, navnlig ved Rådets forordning (EØF) nr. 3950/92 (5), ændret ved forordning (EF) nr. 1552/95 (6), ydes støtten ikke på grundlag af produktmængden, men på grundlag af produktionsfaktorer (dyr eller ha) inden for de regionale grænser; af hensyn til overskueligheden anføres disse grænser i bilag IV;

den støtte til transport af komælk, der er fastsat i støtteordningen, kan tillades i henhold til tiltrædelsesaktens artikel 142, stk. 3, tredje afsnit; i forbindelse med en eventuel tilladelse til transportstøtte som led i en national regionsstøtteordning bør det sikres, at støtteordningerne ikke medfører dobbelt kompensation for samme aktivitet;

støtten opfylder målsætningerne i tiltrædelsesaktens artikel 142, stk. 3, tredje afsnit, idet den har til formål at opretholde traditionel primær produktion og forarbejdning, som er særligt egnet under de klimatiske forhold i de pågældende områder, at forbedre strukturen for produktion, afsætning og forarbejdning, at fremme afsætningen af produkterne og at sikre beskyttelsen af miljøet og opretholdelsen af naturværdierne; især støtten til transport af komælk opfylder målsætningen i artikel 142, stk. 3, tredje afsnit, og kan tillades, når der ikke er nogen overlapning mellem den og støtten i henhold til den regionale støtteordning;

støtten kan derfor tillades, såfremt den overholder de grænser, der er fastsat for bestemte produkter som led i de fælles markedsordninger -

VEDTAGET FØLGENDE BESLUTNING:

Artikel 1

Sveriges nordlige områder omfatter for hvert delområde de lokale administrative enheder (församling) og de kommunale enheder (kommun), der er anført i bilag I.

Artikel 2

1. Den i tiltrædelsesaktens artikel 142, stk. 3, omhandlede referenceperiode er året 1994 for produktionen af komælk, bær og grøntsager og 1993 for øvrige produkter, både hvad angår mængder og tilladt samlet støtte.

2. Produktionen og referenceperioden er for hvert produkt anført i bilag II.

Artikel 3

1. Den støtte, der er fastsat i bilag III, er tilladt fra den 1. januar 1995. I dette bilag er anført de beløb, som tillades pr. delområde, pr. produktionsenhed (ha, dyr) eller produceret mængde, samt det tilladte totalbeløb for national støtte.

I bilag IV er anført det maksimale antal hektarer, tons eller dyr, der kan ydes støtte til.

Støtten er tilladt, hvis den ikke overskrider den EF-støtte, der er anført i bilag V, og kan under ingen omstændigheder ydes på grundlag af producerede mængder bortset fra støtte til komælk.

2. Den i stk. 1, første afsnit, nævnte støtte til komælk begrænses til den referencemængde, der er tildelt hver mælkeproducent i henhold til artikel 4 i forordning (EØF) nr. 3950/92.

Artikel 4

Som led i de oplysninger, der skal gives i henhold til tiltrædelsesaktens artikel 143, stk. 2, meddeler Sverige hvert år inden den 1. april og første gang inden den 1. april 1996 Kommissionen oplysninger om støttens virkninger, herunder udviklingen i produktionen og de produktionsmidler, der ydes støtte til, og udviklingen i de pågældende områders økonomi, samt virkningerne for beskyttelsen af miljøet og opretholdelsen af naturværdierne, jf. tiltrædelsesaktens artikel 142, stk. 3, tredje afsnit.

Sverige træffer de foranstaltninger, der er nødvendige for at anvende nærværende beslutning, og passende kontrolforanstaltninger med hensyn til støttemodtagerne.

Hvis de i bilag II fastsatte mængder overskrides, nedsætter Sverige det følgende år støtten proportionalt for de pågældende produkter. Nedsættelsen for den vegetabilske frilandsproduktion anvendes kun, hvis overskridelsen i to på hinanden følgende år er større end 10 % i gennemsnit.

Artikel 5

Sverige kan fastsætte betingelser for ydelse af støtte til forskellige kategorier af modtagere under overholdelse af de i nærværende beslutning fastsatte beløb og andre betingelser og kan med Kommissionens forudgående godkendelse ændre støtteniveauet pr. produkt eller andre aspekter af støtteordningen.

Artikel 6

Kommissionen har ret til at ændre nærværende beslutning, især på grundlag af udviklingen i den svenske krones værdi eller udviklingen i den i bilag V omhandlede EU-støtte.

Enhver ændring af den tilladte støtte til de nordlige områder gælder først fra året efter det år, hvor den pågældende ændring får virkning.

Artikel 7

Denne beslutning er rettet til Kongeriget Sverige.

Udfærdiget i Bruxelles, den 28. februar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 218 af 6. 8. 1991, s. 1.

(2) EFT nr. L 244 af 12. 10. 1995, s. 50.

(3) EFT nr. L 215 af 30. 7. 1992, s. 85.

(4) EFT nr. L 288 af 1. 12. 1995, s. 35.

(5) EFT nr. L 405 af 31. 12. 1992, s. 1.

(6) EFT nr. L 148 af 30. 6. 1995, s. 43.

BILAG I

DELREGION 1

>TABELPOSITION>

DELREGION 2 A

>TABELPOSITION>

DELREGION 2 B

>TABELPOSITION>

DELREGION 3

>TABELPOSITION>

BILAG II

Artikel 2, stk. 2

PRODUKTION

>TABELPOSITION>

BILAG III

Artikel 3, stk. 1, første afsnit (1 ECU = 9,12158 skr.)

>TABELPOSITION>

BILAG IV

Artikel 3, stk. 1, andet afsnit (Mængder udtrykt i produktionsfaktorer)

>

TABELPOSITION>

BILAG V

Artikel 3, stk. 3, tredje afsnit (1 grøn ECU = 10,5852 skr. / 1 budget-ECU = 9,12158 skr.)

>TABELPOSITION>